อาการปวดท้องแบบท้องอืดๆ และปวดร้าวไปถึงหลัง เป็นมาสองวันแล้วค่ะอยากทราบว่าจะเป็นโรคอะไรไหมคะปล.เคยผ่าตัดบายพาสเส้นเลือดหัวใจ กินยาแอสไพรินทุกวันถ่ายปกติค่ะ ผู้ป่วยอายุ 62 ปีค่ะ
สวัสดีค่ะ อาการปวดท้อง ท้องอืด ปวดร้าวไปที่หลัง อาจเกิดจาก1.โรคกระเพาะอาหารอักเสบ จะทำให้มีอาการปวดบริเวณท้องส่วนบน อาจเป็นบริเวณลิ้นปี่ลงไปถึงเหนือสะดือหรือปวดค่อนไปทางด้านซ้าย อาจปวดแบบจุกแน่น หรือแสบร้อน และปวดร้าวทะลุไปหลังได้ นอกจากนี้อาจมีอาการท้องอืด อาหารไม่ย่อย อิ่มเร็ว เรอบ่อย คลื่นไส้ อาเจียน เป็นต้น2.โรคกรดไหลย้อน อาการจะคล้ายๆ กับกระเพาะอาหารอักเสบ แต่จะมีอาการแสบร้อนกลางอกร่วมด้วย หรือมีน้ำรสเปรี้ยวหรือขมในคอ หรือเจ็บคอ ระคายเคืองคอ เป็นต้น3. ตับอ่อนอักเสบเฉียบพลัน แต่จะมีอาการปวดท้องบริเวณท้องส่วนบนรุนแรง และมักปวดร้าวไปที่หลังได้ อาการปวดมักจะมากขึ้นเมื่อทานอาหาร ท้องอืด แน่นท้อง มีไข้ คลื่นไส้ อาเจียน อาจมีตัวเหลือง ตาเหลือง เกิดภาวะขาดน้ำ เช่น ผิวแห้ง กระหายน้ำ หัวใจเต้นเร็ว เป็นต้น ซึ่งมักเกิดจากการดื่มแอลกอฮอล์มากเกินไปเนื่องจากมีประวัติการทานยาแอสไพริน ซึ่งเป็นยาที่มีผลข้างเคียงคือระคายเคืองกระเพาะอาหารและทำให้เกิดกระเพาะอาหารอักเสบได้ ในเบื้องต้นควรทานยาพร้อมกับอาหาร ไม่ควรทานขณะท้องว่าง และควรรีบไปพบแพทย์เพื่อหาสาเหตุของอาการที่เป็น หากเกิดจากโรคกระเพาะอาหาร แพทย์ก็จะประเมินถึงความรุนแรงของโรค ว่าจำเป็นต้องหยุดทานยาไปชั่วคราวก่อนหรือไม่ แต่ไม่ควรหยุดทานยาเอง เพราะอาจมีผลต่อหลอดเลือดหัวใจได้สำหรับอาหาร ในช่วงนี้ ควรทานอาหารอ่อน ย่อยง่าย รสไม่จัด หลีกเลี่ยงอาหารที่มีไขมันสูง อาหารทอดต่างๆ เคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมาก ไม่ควรทานจนอิ่มเกินไป และไม่ควรทานอาหารก่อนนอนภายใน 2 ชั่วโมง ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ เป็นต้น